भारत की अंडर-19 टीम दो 4 दिवसीय मैच खेलने के लिए श्रीलंका दौरे पर है। सचिन के पुत्र अर्जुन तेंदुलकर भी इस टीम का हिस्सा हैं। यशस्वी और अर्जुन तेंदुलकर बेंगलुरु स्थित नेशनल क्रिकेट एकेडमी में लगे कैंप में एक साथ ही थे और दोनों एक ही कमरे में रहते भी थे। यशस्वी जायसवाल एक बार सचिन तेंदुलकर से मिलना चाहते थे, ऐसे में अर्जुन तेंदुलकर उन्हें अपने घर बांद्रा ले गए। सचिन ने यशस्वी से उनके खेल के बारे में बातचीत की और उन्हें अहम टिप्स भी दिए। इसके बाद सचिन तेंदुलकर ने यशस्वी को अपना बल्ला गिफ्ट किया और उसपर एक खास संदेश भी लिखा। यशस्वी जायसवाल ने इस साल कूच बिहार ट्रॉफी में 500 से ज्यादा रन बनाए थे। गौरतलब है कि यशस्वी जायसवाल बेहद गरीब परिवार से आते हैं। दो भाइयों में छोटे यशस्वी उत्तर प्रदेश के भदोही जिले के रहने वाले हैं। उनके पिता भदोही में ही एक छोटी सी दुकान चलाते हैं। यशस्वी बहुत छोटी उम्र में ही क्रिकेट का सपना लेकर मुंबई पहुंच गए थे। वह पहले एक डेयरी में काम करते थे और वहीं सोते थे। डेयरी मालिक ने बाद में उन्हें नौकरी से निकाल दिया। यशस्वी उस वक्त महज 11 साल के थे। उन्होंने दशहरा पर्व के दौरान आजाद मैदान में लगने वाले मेले में गोलगप्पे तक बेचे हैं।